Oud-Ferrari-spanhoof: ‘Ek kyk na wedrenne saam met Michael Schumacher’Jean Todt en Michael Schumacher vier sukses op die renbaan. Foto Patrick Hertzog/AFP. Jean Todt was aan Michael Schumacher se sy gedurende sy gloriedae saam met Ferrari. Nou is die 76-jarige Fransman en voormalige Ferrari-spanhoof steeds een van die Schumacher-gesin se grootste vriende. Hy was vroeër die week saam met die legendariese F1-renjaer se vrou en dogter (Corinna en Gina) in Keulen waar hulle die Staatsprys van Noordryn-Wesfale in ontvangs geneem het. Todt het na afloop van die geleentheid aan ’n Duitse televisiestasie bevestig dat hy gereeld nog vir Schumacher besoek. “Ek verlang nie te veel na Michael nie want ek sien hom nog gereeld. Ja, ons kyk saam na wedrenne. Tog mis ek wel die ou dae en alles wat ons saam gedoen het,” het Todt gesê. Schumacher se F1-heldedade is iets waaroor die meeste adrenalienverslaafdes net kan droom en ná sy uittrede in 2013 het hy steeds aksie nagejaag – van duiksessies tot valskermspronge in Dubai. Maar in 2013 het die noodlot toegeslaan toe hy ernstige hoofbeserings tydens ’n ski-ongeluk in die Franse Alpe opgedoen het. Volgens Corinna was sy aanvanklik kwaad, maar sy het nooit die Here vir Schumacher se ongeluk blameer nie; dit kon met enigiemand gebeur het. “Natuurlik mis ek Michael daagliks, maar hy is steeds hier. Anders, maar steeds hier en dit is wat vir ons krag gee. Ons is saam, ons leef saam en ons doen alles in ons vermoë om dinge vir hom beter te maak,” het sy destyds in die Netflix-program oor sy lewe, Schumacher, gesê. Todt is ook vol lof vir die 53-jarige Duitse vrou. “Sy is standvastig, betroubaar, toegewyd en nederig. In moeilike tye sien jy wie ’n persoon werklik is; die Schumacher-gesin lê my na aan die hart.” Schumacher het nog altyd van privaatheid gehou en sy gesin probeer om so normaal as moontlik met hul lewens voort te gaan. “Michael het ons altyd beskerm. Nou is dit ons beurt om hom te beskerm,” het Corinna gesê. An emotional Ceremony in Cologne to honour Michael @schumacher’s outstanding career & charitable streak with Corinna, Gina, @SchumacherMick & PM @HendrikWuest. I met Michael 30 yrs ago, with @ScuderiaFerrari, living his passion & bringing joy to millions of us! @keepfighting pic.twitter.com/GipU214VEf — Jean Todt (@JeanTodt) July 20, 2022